Ro\u0111en je 1935. godine\u00a0u bokokotorskom mjestu Bao\u0161i\u0107u. Studirao je geofiziku s meteorologijom na Prirodoslovno-matemati\u010dkom fakultetu u Zagrebu. Diplomirao je 1961. godine. Magistrirao je 1977. godine. Od 1963. do odlaska u mirovinu radio je u Dr\u017eavnome hidrometeorolo\u0161kom zavodu Republike Hrvatske. Radio je kao prognosti\u010dar, honorarno je sura\u0111ivao na PMF-u u Zagrebu i bio u uredni\u0161tvu \u010dasopisa Prirode.\u00a0

Napisao je stotinjak znanstvenih i stru\u010dnih meteorolo\u0161kih radova. Napisao je i tri slikovnice za djecu te serijal znanstveno-popularnih knjiga razli\u010ditim mjestima i podru\u010djima, a koje se odnose na vrijeme i podneblje.

Vijest o smrti objavilo je Hrvatsko meteorolo\u0161ko dru\u0161tvo, a zatim i Dr\u017eavni hidrometeorolo\u0161ki zavod.\u00a0

-\u00a0Danas nas je napustio jedan i jedini Milan Sijerkovi\u0107. Gledati gore prema oblacima nikada vi\u0161e ne\u0107e biti isto - na Facebooku su napisali iz Hrvatskog meteorolo\u0161kog dru\u0161tva.\u00a0

-\u00a0Gospodina Sijerkovi\u0107a poznajem od kada sam bila studentica na fakultetu, a on mi je bio profesor. Poslije mi je godinama bio \u0161ef i prijatelj. Nemam rije\u010di za opisati takav gubitak - rekla nam je kratko biv\u0161a \u0161efica Dr\u017eavnog hidrometeorolo\u0161kog zavoda Nata\u0161a Strelec Mahovi\u0107 o svojem dugogodi\u0161njem kolegi Milanu Sijerkovi\u0107u.\u00a0

Od Sijerkovi\u0107a se oprostila i Dunja Mazzocco Drvar, tako\u0111er voditeljica vremenske prognoze.\u00a0

- Prije mjesec dana pisala sam pogovor za novu Sijerovu knjigu. Nisam znala da \u0107e biti i posljednja. Zbogom, u\u010ditelju, obe\u0107ajem Ti da \u0107e Tvoje naslje\u0111e nastaviti \u017eivjeti - napisala je na svom Twitter profilu.\u00a0

\u00a0